Evrópusambandið hefur ákveðið að taka Bandaríkin af lista sambandsins yfir þau lönd sem undanþegin eru sóttvarnaaðgerðum við komuna til landa sambandsins. Líklegt er að sömu reglur verði teknar upp hér á landi.
Evrópusambandið tók einnig Ísrael, Kósóvó, Líbanon, Svartfjallaland og Norður-Makedóníu af lista yfir ríki sem hafa verið undanþegin sóttvarnaaðgerðum sambandsins. Það þýðir að óbólusettir ferðalangar frá þessum löndum geta ekki ferðast hingað til lands nema að hafa brýnt erindi. Bólusettir ferðalangar þurfa að framvísa neikvæðu PCR prófi eða vottorði um afstaðna COVID-19 sýkingu. Óbólusettir ferðalangar frá þessum löndum hafa hingað til mátt ferðast hingað, gegn því að fara í skimun við brottför frá heimalandinu, við komuna til Íslands og svo aftur að lokinni fimm daga sóttkví. Þetta verður ekki leyfilegt ef reglunum verður breytt. Jóhannes Þór Skúlason framkvæmdastjóri Samtaka ferðaþjónustunnar segir að þó svo að Bandaríkin verði tekin af undanþágulistanum hafi það ekki mikil áhrif á komu farþega þaðan.
En hvaða skilaboð er Evrópusambandið að senda með því að taka Bandaríkjamenn af listanum?
Manni virðist að þessi ákvörðun hjá ESB sé einhvers konar viðbrögð við seinkun á því að Bandaríkin hleypi inn borgurum og ferðamönnum frá Evrópusambandinu svona miðað við það sem vonast var eftir, að það verði ekki fyrr en eftir lok nóvember.
Ekki er búið að afgreiða reglubreytinguna í dómsmálaráðuneytinu. Ísland er á rauðum lista í Bandaríkjunum. Jóhannes segir erfitt að segja til um hvenær það breytist.
Það er náttúrulega erfitt að segja. Það fer alveg eftir því hvernig tekst að hafa stjórn á tölfræði faraldursins hér. Þessir rauðu listar eru fyrst og fremst byggðir á þessum tölfræðigögnum um smit og slíkt. Þeim mun betur sem okkur tekst að hemja smitin hér innanlands þeim mun líklegra er að við komumst af þessum lista. Það verður þó að hafa það í huga að þessir listar allir eru farnir að hafa minni áhrif en fólk átti von á til að byrja með.
Þá taka gildi í dag nýjar leiðbeiningar frá Samgöngustofu um skyldur flugfélaga um eftirlit með vottorðum. Samkvæmt breytingunni er flugfélögum ekki lengur skylt að vísa frá Íslendingum á heimleið sem ekki geta framvísað bólusetningarvottorði, neikvæðu PCR-prófum eða vottorð um fyrri sýkingu.